松北區

松北區係中國黑龍江哈爾濱嘅市轄區，位於哈爾濱市區松花江北岸。面積736.3平方公里，戶籍人口21.2萬人、總人口34.2萬人。區府駐松北一路18號。同時松北係哈爾濱市政府嘅駐地。

松北地方地勢平坦，主要景點有太陽島、極地館、東北虎林園、冰雪大世界、雪博會、東金葡萄王國。

史 

「松北」意思係「松花江北」。呢個政區成立於2004年，係黑龍江唯一嘅政區型開發區，設立來就係爲咗開發江北地帶。當地原本係呼蘭縣轄地，後來哈爾濱市區發展到呢度，於是納入到市政範圍。設松北區前，當地由哈爾濱嘅道外區同呼蘭縣分治。

1994年9月，哈爾濱市委成立松北區開發建設管理辦公室，着手籌備松北區。2004年2月4號，國務院批準哈爾濱設松北區，將道外區嘅松北、松浦、萬寶三個鎮，以及太陽島、三電兩條街道，再加上呼蘭嘅樂業、對青山兩個鎮，合併出松北區。

2004年3月30號，松北從道外、呼蘭度接收啲街鎮，當年9月24號，市政府第26次常務會議通過咗《松北區保留松北鎮、松浦鎮、萬寶鎮同時設立松北、松浦、萬寶街道辦事處的意見》，於是呢三個鎮同時設成街道。

亦係2004年，喺9月23號國務院批準哈爾濱市政府搬駐地，原先市府駐道裏區石頭道街107號，之後搬入松北區世紀大道。

2017年，松北新設多三條街道：松安、松祥、船口。其中松祥同松安都分出自松北，船口分出自松浦。

政區 
松北轄8條街道、2個鎮，其中松北、松浦、萬寶呢三條街道同時亦係鎮，叫做「一個機構兩塊牌」。再之下分爲19個社區、48條行政村。
街道：三電街道、太陽島街道、松浦街道、萬寶街道、松北街道、松安街道、松祥街道、船口街道
鎮：對青山鎮、樂業鎮

攷 

類:哈爾濱政區